Linda P

Linda Petersen (født 15. juli 1984) bedre kendt som Linda P er en dansk stand-up komiker, skuespillerinde og manuskriptforfatter. Hun har optrådt med adskillige one-man-shows og har medvirket i både film og tv-programmer. Linda P har i flere af sine projekter arbejdet sammen med komiker Christina Sederqvist, bl.a. som komikerduoen Winnie og Karina.

Karriere 
Linda P. er opvokset i Hvidovre hos sin mor og sammen med sin 6 år ældre storesøster, og er uddannet bygningsmaler. Hun debuterede ved DM i stand-up i 2004, hvor hun fik en andenplads. Siden har hun haft stor succes og er kendt fra blandt andet Piger på prøveløsladelse og en række film som blandt andet Sorte kugler, hvor hun spillede over for kollegaen Anders 'Anden' Matthesen. Hun var en del af komikerduoen Winnie og Karina sammen med Christina Sederqvist. 

På tv har Linda P. bl.a. medvirket i komedieserien Hvor fanden er Herning? sammen med Mick Øgendahl og indenfor teatergenren har hun, i samarbejde med bl.a. Jonatan Spang og Rune Klan på Nørrebro Teater lavet Biblen og Linda P. på bjerget. I sidstnævnte spillede hun sammen med Ulf Pilgaard. I 2009 turnerede hun med sit eget one-man-show; Rommen er en tøjte, for hvilket, hun i 2010, blev kåret til "Årets Komiker" ved Zulu Comedy Galla.

I 2012 lavede hun sangen "Du' Fan'me Pæn, Du Er" til Zulu Comedy Galla, der er en kærlighedssang til Linse Kessler. Hun optrådte også med sangen til Comedy Aid samme år. Sangen kom direkte ind som #2 på Tracklisten i september, og blev på hitlisten i fem uger.

Hun var også vært på Zulu Awards, hvor hun optrådte med Kings of Leons "Sex on Fire". I 2013 lavede hun "Støttesang til Realitydeltagere", der pr. august 2014 havde mere end 600.000 hits på YouTube. I marts 2014 deltog hun igen i Natholdet med Anders Breinholt som medvært, hvor hun sang en sang tilegnet ham kaldet "Breinholt". Til Zulu Comedy Galla 2014 optrådte hun med sangen "Romancevisen", der handlede om voldtægt eller en ikke altid lige gensidig kærlighed.

I 2014 turnerede hun med sit tredje one-man-show Linda P's Hovedpine. Linda P.'s standup er bl.a. kendt for at være barsk og børnehadende, og så snakker hun ofte om livet set fra Sydhavnen, parforhold og forskellen mellem mænd og kvinder.

I 2015 havde hun premiere på Det Alt for Store Linda P Show på TV 2 Zulu, hvor Linda P optræder med standup og små video-sketches og sange, hvor Anders Grau også medvirker. Birthe Kjær optrådte med en sang skrevet på melodien til "Vi maler byen rød". Senere samme år udgav hun sit første album under titlen Just Divorced. Albummet indeholdt bl.a. de sange, som hun havde optrådt med til Zulu Comedy Galla.

Privatliv 
Linda P så ikke sin far særlig meget i sit voksne liv. Han døde af leversvigt i en alder af 56, og Linda P deltog ikke i begravelsen.

Linda P er biseksuel, og har været i flere lesbiske forhold. Inden hun sprang ud som lesbisk havde hun et alkoholproblem og drak en overgang en halv flaske spiritus om dagen.

I oktober 2011 blev Linda P gift med sin kæreste, Melissa Nicolajsen, efter de havde været kærester i et par år. I april 2013 flyttede Nicolajsen dog ud af Linda P's lejlighed, og parret blev siden skilt i september 2013, efter at Linda P havde været hende utro.

I marts 2016 bekræftede Linda P, at hun dannede par med sin mandlige medvært Anders Grau fra Det Alt for Store Linda P Show. Forholdet varede indtil september 2017.

I starten af juli 2019 afslørede hun, at hun er gravid. I januar 2020 blev hun mor til datteren, Nanna.

Filmografi

TV 
 Stand-up.dk (2007), TV2 ZULU
 Wulffs Magasin (2008), DR2
 Maj & Charlie (2008), TV3
 Vild med talent (2008), 3+
 Piger på prøveløsladelse (2009), DR2
 Skråplan (2009), DR2
 Hvor fanden er Herning? (2010), TV2 ZULU
 Skråplan - Intet nyt fra Vestegnen (2010), DR2
 Anstalten (2011), TV2 ZULU
 Skråplan - Vest for Paradis (2011), DR2
 Fra Sydhavn til Westcoast (2013), Kanal 5
 Det Alt for Store Linda P Show (2015), TV2 ZULU
 Lillemand (2015), TV2 ZULU

Film 
 Winnie & Karina - Hvem kom først? (2009)
 Sorte Kugler (2009)
 Winnie & Karina - The Movie (2009)
 Jensen & Jensen (2011)
 Noget i luften (2011)
 Undercover (2016)

Teater og stand-up shows 
 Biblen (2008), Nørrebro Teater
 Rommen er en tøjte (2009), Tour
 Linda P på bjerget (2010), Nørrebro Teater
 Linda P og mig (2011), Tour
 Den Eneste Ene (2012), Glassalen i Tivoli og Musikhuset Aarhus
 Tjener For To (2013), Betty Nansen Teatret, Frederiksberg
 Linda P's Hovedpine? (2014), Tour
 Alle Elsker Kærlighed (2014), Nørrebro Teater
 Normal? (2016)

Diskografi

Singler 
 "Når Nedturen Rammer Dig" (2008)
 "2450 Julesang" (2008)
 "Du' Fan'me Pæn, Du Er" (2012) (#2 på Tracklisten)
 "Støttesang til realitydeltagerne" (2013)
 "Breinholt" (2014)
 "Romancevisen" (2014)
 "Qvortrup" (2014)
 "Del Din Kone" (2015)
 "Du' Til Fjabbe nu" (2015)
 "Du' Fan'me Grim Du" (2015)
 "Undskyld" (2015)
 "Hvor Blev Den Af?" (2017)

Album 
 Just Divorced (2015)

Referencer

Eksterne henvisninger 
 

Komikere fra Danmark
Standupkomikere fra Danmark
Kvindelige standupkomikere